Medeo

Medeo (kasakhisk: Медеу, uttalt [ˈmedʲeɥ]; russisk: Медео спортивный комплекс, Medeo sportivnyj kompleks) er en skøyte- og bandybane i fjellene ved Almaty (tidligere Alma Ata) i Kasakhstan. Banen ligger 1691 moh.

Historie
Den første Medeobanen i Almaty ble åpnet i 1951, og ble umiddelbart en suksess. Noen år senere ble imidlertid banen ødelagt av steinras, og den lå i flere år ubrukt.

Banen ble bygget opp igjen på 1970-tallet og kostet da 200 millioner norske kroner, og den ble gjenåpnet i desember 1972. I årene som fulgte kom et skred av nye verdensrekorder, og russiske skøyteløpere inntok rekordlistene og adelskalenderen. I vårmånedene lå russerne «på været» og gikk svært gode løp. Mange mente at Medeo-banen skapte kunstig gode forhold, og ødela skøytesportens publikumsappell.

Den første verdensrekorden ble satt 5. februar 1951, da Sofja Kondakova gikk 1000 m på 1.36,8. Det er totalt satt 120 verdensrekorder (senior) på Medeobanen, 51 for menn og 69 for kvinner. Den foreløpig siste ble satt av Karin Kania 22. mars 1986, med 168.271 i liten firkamp.

Banens hemmelighet, i tillegg til den tynne lufta, var de berømte fallvindene, som gjorde at skøyteløperne hadde medvind nærmest rundt hele banen. På samme måte som været kunne gjøre forholdene perfekte, kunne vinden og solen ofte forandre forholdene i løpet av dagen. Dette kunne gjøre forholdene veldig ulike for løperne. Dette hadde stor innvirkning på resultatene i det eneste VM for menn som ble avholdt på Medeo, VM i 1988. Til tross for dette vant amerikaneren Eric Flaim et fortjent mesterskap.

Etter at innendørs skøytebaner ble introdusert i 1986 mistet Medeo litt av magien og hegemoniet når det gjaldt verdensrekorder. Etter Sovjetunionens fall har banen forfalt på grunn av mangel på penger til vedlikehold.

Opprustning av Medeo
Den 6. januar 2006 i Kuwait ble Almaty tildelt de sjuende Asiatiske vinterlekene 2011. Bandy var eneste sporten som ble arrangert på Medeo da. Regjeringen i Kasakhstan har satt av 276 mil. US$ til opprustning av anleggene i Medeo-dalen fra like nedenfor Medeo og opp til Chimbulak (Skianlegg) øverst i dalen. Det ble også sommeren 2008 satt opp nye master for nytt heisanlegg som strekker seg fra ca. 500 m. nedenfor Medeo og har trasé på vestsiden av skøytebanen og videre over demningen ovenfor Medeo og videre helt opp til Chimbulak 2260 moh. Det blir da tilsammen 4 heiser fra ca. 1680 moh. nedenfor Medeo og helt til toppen av Chimbulak 3163 moh. Medeo er den viktigste arena for Bandy-VM 2012.

Kjente løp
I løpet av 14 dager – fra 15. mars til 29. mars 1975 – senket Jevgenij Kulikov og Valerij Muratov verdensrekorden på 500 m fem ganger, fra 38,0 til 37,00.

Under en landskamp mellom Sovjet, Nederland og Norge i mars 1976 ble Sten Stensen den første til å gå en 10 000 m under 14.40 da han satte ny verdensrekord med 14.38,08.

Under landskampen mellom Norge og Sovjetunionen 19. mars 1977 gikk sovjetrusseren Sergej Martsjuk 5000 m på 6.58,88 og ble den første som gikk 5000 m under 7 minutter. I et senere par gikk Kay Arne Stenshjemmet inn til 6.56,9, som dermed ble stående som offisiell verdensrekord etter landskampen. Jan Egil Storholt satte i det samme stevnet verdensrekord på 1500 m med 1.55,18, og i stor firkamp med poengsummen 163,221.

I tillegg til de offisielle verdensrekordene ble det en rekke ganger gått under gjeldende verdensrekord i uapproberte stevner. Blant annet gikk Sergej Martsjuk 3000 m på 3.56,65 i 1977 – 11,6 sekunder under gjeldende verdensrekord. Dette var verdens beste tid på distansen i 15 år. Under tredjedags stevnedag (28. desember 1983) av Nikolaj Kiseljov memorial løpene gikk Igor Malkov som den første i verden under 14 minutter på 10 000 meter med tiden 13.54,81 (gjeldende offisiell verdensrekord da var T. Gustafsons tid fra EM 1982 i Oslo på 14.23,59), en tid som ikke ble underskredet før Geir Karlstad gjorde det innendørs under et verdenscupstevne 6. desember i Olympic Oval, Calgary nesten fire år senere. Tiden til Malkov ble heller ikke godkjent som offisiell verdensrekord av ISU.

Mesterskap

Medeobanen arrangerte EM for damer 1974 og 1984 og VM for herrer 1988.

De kasakhstanske mesterskap på skøyter har flere ganger blitt arrangert her på 2000-tallet.

Det ble også arrangert verdenscup her i 1995/96-sesongen

Referanser

Eksterne lenker 
 
 
 
 

Idrettsanlegg i Kasakhstan
Skøytearenaer
Hurtigløp på skøyter i Sovjetunionen
Hurtigløp på skøyter i Kasakhstan
Artikler i skøytesportprosjektet
Sport i Almaty